NARIADENIE KOMISIE (ES) č. 1583/2004
z 9. septembra 2004
o minimálnej cene, ktorá sa má zaplatiť výrobcom za nespracované sušené figy, ako aj o čiastke finančnej pomoci na výrobu sušených fíg na obdobie hospodárskych rokov 2004/2005
KOMSIA EURÓPSKEHO SPOLOČENSTVA,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), najmä článok 6b odsek 3 a článok 6c odsek 7,
keďže:
(1)
Nariadenie Komisie (ES) č. 1535/2003 z 29. augusta 2003, ktorým sa ustanovujú podrobné pravidlá na uplatňovanie nariadenia Rady (ES) č. 2201/96, týkajúce sa systému pomoci pre výrobky z ovocia a zeleniny (2), stanovilo v článku 3 odsek 1 písmeno c) termíny hospodárskych rokov na sušené figy.
(2)
Kritériá na určenie minimálnej ceny a čiastky finančnej pomoci na výrobu sú stanovené v článkoch 6b a 6c nariadenia Rady (ES) č. 2201/96.
(3)
Článok 1 nariadenia Komisie (ES) č. 1573/1999 z 19. júla 1999, ktorým sa ustanovujú podrobné pravidlá na uplatňovanie nariadenia rady (ES) č. 2201/96 pokiaľ ide o vlastnosti sušených fíg oprávnených na pomoc na základe schémy pomoci na pestovanie (3), stanovuje kritériá, ktorým musia výrobky zodpovedať, aby sa mohla stanoviť minimálna cena a výška finančnej pomoci.
(4)
Preto treba na obdobie hospodárskych rokov 2004/2005 stanoviť minimálnu cenu a výšku finančnej pomoci na výrobu.
(5)
Opatrenia v tomto nariadení sú v zhode s postojom Riadiaceho výboru pre spracované ovocie a zeleninu,
PRIJALA TOTO NARIADENIE:
Článok 1
Na obdobie hospodárskych rokov 2004/2005:
a)
minimálna cena podľa článku 6 nariadenia Rady (ES) č. 2201/96 je stanovená na 878,86 EUR za tonu čistej hmotnosti nespracovaných sušených fíg priamo od výrobcu;
b)
pomoc na výrobu podľa článku 6 nariadenia Rady (ES) č. 2201/96 je stanovená na 139,77 EUR za tonu čistej hmotnosti sušených fíg.
Článok 2
Toto nariadenie nadobúda účinnosť na tretí deň odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 9. septembra 2004